SL Uradni list Evropske unije L 116/12

IZVEDBENA UREDBA KOMISIJE (EU) št. 367/2012

z dne 27. aprila 2012

o potrebnih ukrepih glede dajanja dodatnih količin izvenkvotnega sladkorja in izvenkvotne izoglukoze na trg Unije z znižano dajatvijo na presežne zaloge v tržnem letu 2011/2012

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1), zlasti člena 64(2) in člena 186 v povezavi s členom 4 Uredbe,

ob upoštevanju naslednjega:

(1) Cene na svetovnih trgih sladkorja, ki temeljijo na londonskem terminskem trgu, so se po začetku tržnega leta 2011/2012 stabilizirale na zgodovinsko gledano precej visoki ravni. Na londonski terminski borzi so se cene gibale v razponu od 600 do 650 USD na tono ali od 460 do 500 EUR na tono.

(2) Obenem cene na trgih sladkorja v Uniji glede na sistem za spremljanje cen, določen v členu 14 Uredbe Komisije (ES) št. 952/2006 z dne 29. junija 2006 o podrobnih pravilih za izvajanje Uredbe Sveta (ES) št. 318/2006, kar zadeva upravljanje notranjega trga za sladkor in sistem kvot (2), še vedno naraščajo. Zviševanje cen se je pospešilo od oktobra 2011, ko se je povprečna cena sladkorja v Uniji v mesecu dni povečala za več kot 10 %.

(3) Da bi izboljšali oskrbo na trgu sladkorja v Uniji, so bili novembra 2011 sprejeti posebni ukrepi, in sicer z Izvedbeno uredbo Komisije (EU) št. 1239/2011 z dne 30. novembra 2011 o odprtju stalnega javnega razpisa za tržno leto 2011/2012 za uvoz sladkorja z oznako KN 1701 po znižani carinski stopnji (3) in Izvedbeno uredbo Komisije (EU) št. 1240/2011 z dne 30. novembra 2011 o posebnih ukrepih glede dajanja izvenkvotnega sladkorja in izoglukoze na trg Unije z znižanimi dajatvami na presežne zaloge v tržnem letu 2011/2012 (4). Kljub tem ukrepom se je sedanji naraščajoči trend cen sladkorja v Uniji nadaljeval in povprečna cena je februarja 2012 dosegla 701 EUR na tono, kar pomeni več kot 20-odstotno povečanje med septembrom 2011 in februarjem 2012, med februarjem 2011 in februarjem 2012 pa je povečanje skoraj 40-odstotno.

(4) Nadaljevanje naraščajočega trenda cen sladkorja v Uniji pomeni, da se je na tej stopnji razpoložljivost oskrbe na trgu sladkorja v Uniji le zmerno izboljšala. To analizo je v upravljalnem odboru 8. marca 2012 potrdila velika večina držav članic, ki so menile, da težave z oskrbo še vedno obstajajo in da bi se lahko v tržnem letu še poslabšale. To bi lahko zadevalo zlasti mala in srednje velika podjetja in stranke z določenimi količinami v dolgoročnih pogodbah.

(5) Po drugi strani pa je proizvodnja sladkorja zaradi dobre žetve v več predelih Unije presegla kvoto iz člena 56 Uredbe (ES) št. 1234/2007 za 5,3 milijona ton. Ob upoštevanju ocenjenega povpraševanja po industrijskem sladkorju v skladu s členom 62 Uredbe (ES) št. 1234/2007, izvoznih obveznosti za obdobje 2011/2012 za izvenkvotni sladkor, določenih z Izvedbeno uredbo Komisije (EU) št. 372/2011 z dne 15. aprila 2011 o določitvi količinske omejitve za izvoz izvenkvotnega sladkorja in izvenkvotne izoglukoze do konca tržnega leta 2011/2012 (5), in količin izvenkvotnega sladkorja, danih na trg Unije v skladu z Izvedbeno uredbo (EU) št. 1240/2011, bodo še vedno na voljo znatne količine izvenkvotnega sladkorja. Del tega sladkorja bi lahko takoj dali na voljo na trg Unije, da bi delno zadostili povpraševanju in tako prispevali k omejitvi naraščajočega trenda cen sladkorja v Uniji, ki povzroča motnje na trgu.

(6) Člen 186 Uredbe (ES) št. 1234/2007 pooblašča Komisijo, da sprejme potrebne ukrepe za zadevni sektor, če cene sladkorja na trgu Unije dosežejo raven, ki povzroča motnje pri razpoložljivosti oskrbe na trgu Unije ali jo ogroža zaradi morebitnih motenj.

(7) V skladu s členom 64(2) Uredbe (ES) št. 1234/2007 lahko Komisija določi dajatev na presežne zaloge sladkorja in izoglukoze, ki presegajo kvoto, na zadostno visoki ravni, da se je mogoče izogniti kopičenju presežnih količin. Uredba Komisije (ES) št. 967/2006 z dne 29. junija 2006 o podrobnih izvedbenih pravilih za Uredbo Sveta (ES) št. 318/2006 glede proizvodnje izvenkvotnega sladkorja v sektorju sladkorja (6) v členu 3(1) dajatev določa na 500 EUR na tono.

(8) Komisija je ocenila, da bi lahko bilo potrebno dati na notranji trg dodatne količine izvenkvotnega sladkorja, če bi se majhna oskrba s sladkorjem na notranjem trgu nadaljevala, na kar jasno kaže ugotovljeno znatno povišanje povprečne cene na trgih sladkorja v Uniji v tržnem letu 2011/2012. Večja oskrba bi lahko izboljšala pretočnost trga s sladkorjem. Da bi se izognili tveganju kopičenja količin, je ustrezno odobriti dajanje omejene količine na trg Unije. Ob upoštevanju ocenjenega pomanjkanja in alternativnih virov oskrbe bi bilo treba omejeno količino določiti na 250 000 ton. Za to omejeno količino proizvedenega sladkorja, ki presega kvoto, bi bilo treba določiti znižano dajatev na presežne zaloge na tono, in sicer na ravni, ki pomeni razliko med najnovejšo javno razpoložljivo povprečno ceno v Uniji in ceno na svetovnem trgu.

(9) Ker Uredba (ES) št. 1234/2007 določa kvote za sladkor in izoglukozo, bi moral podoben ukrep veljati tudi za primerno količino proizvedene izoglukoze, ki presega kvoto, saj je ta do določene mere trgovsko nadomestilo za sladkor.

(10) Iz tega razloga in zato, da bi povečali oskrbo, bi morali proizvajalci sladkorja in izoglukoze pri pristojnih organih držav članic zaprositi za dovoljenja za prodajo določenih količin, ki presegajo kvoto, na trgu Unije z znižano dajatvijo na presežne zaloge.

(11) Veljavnost dovoljenj je treba časovno omejiti, da bi spodbudili hitro izboljšanje razmer v oskrbi.

(12) Določitev zgornjih mej pri količinah, za katere lahko zaprosi vsak proizvajalec v enem prijavnem obdobju, in omejitev dovoljenj na proizvode iz lastne proizvodnje vložnika naj bi preprečili špekulacije v sistemu, uvedenem s to uredbo.

(13) Proizvajalci sladkorja bi se z vlogo morali obvezati, da bodo plačali najnižjo ceno za sladkorno peso, s katero bodo proizvedli količino sladkorja, za katero so zaprosili. Določiti je treba minimalne pogoje za upravičenost do predložitve vlog.

(14) Pristojni organi držav članic bi morali o prejetih vlogah obvestiti Komisijo. Zagotoviti je treba vzorce, da bi ta obvestila poenostavili in standardizirali.

(15) Komisija bi morala zagotoviti, da se dovoljenja odobrijo samo v okviru količinskih omejitev iz te uredbe. Zato bi bilo treba Komisiji po potrebi omogočiti, da lahko za prejete vloge določi koeficient dodeljevanja.

(16) Države članice bi morale vložnike takoj obvestiti, ali je bila zaprošena količina odobrena v celoti ali delno.

(17) Znižano dajatev na presežne zaloge bi bilo treba plačati po tem, ko je vloga sprejeta, in preden je izdano dovoljenje.

(18) Pristojni organi bi morali Komisijo obvestiti o količinah, za katere so bila izdana dovoljenja za znižano dajatev na presežne zaloge. V ta namen bi morala Komisija zagotoviti vzorce.

(19) Za količine sladkorja, dane na trg Unije, bi bilo treba za količine, ki presegajo količine iz dovoljenj, izdanih na podlagi te uredbe, zahtevati dajatev na presežne zaloge iz člena 64(2) Uredbe (ES) št. 1234/2007. Zato je primerno, da vsak vložnik, ki količine iz izdanega dovoljenja ne da na trg Unije, prav tako plača znesek v višini 500 EUR na tono. Ta usklajen pristop je namenjen preprečevanju zlorabe mehanizma, ki ga uvaja ta uredba.

(20) Da bi vzpostavili povprečni ceni za sladkor iz kvote in izvenkvotni sladkor na trgu Unije v skladu s členom 13(1) Uredbe (ES) št. 952/2006, bi bilo treba sladkor iz dovoljenja, izdanega na podlagi te uredbe, obravnavati kot sladkor iz kvote.

(21) Člen 2(1)(a) Sklepa Sveta 2007/436/ES, Euratom z dne 7. junija 2007 o sistemu virov lastnih sredstev Evropskih skupnosti (7) določa, da morajo prispevki in druge dajatve, določeni v okviru skupne organizacije trgov v sektorju sladkorja, sestavljati vire lastnih sredstev. Zato je treba določiti datum določitve zadevnih zneskov ob upoštevanju členov 2(2) in 6(3)(a) Uredbe Sveta (ES, Euratom) št. 1150/2000 z dne 22. maja 2000 o izvajanju Sklepa 2007/436/ES, Euratom o sistemu virov lastnih sredstev Evropskih skupnosti (8).

(22) Upravljalni odbor za skupno ureditev kmetijskih trgov ni podal svojega mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

Začasno zmanjšanje dajatve na presežne zaloge

Z odstopanjem od člena 3(1) Uredbe (ES) št. 967/2006 se znesek dajatve na presežne zaloge za dodatno največjo dovoljeno količino 250 000 ton sladkorja, izraženo v ekvivalentu belega sladkorja, in 13 000 ton izoglukoze, izražene v suhi snovi, ki je bila proizvedena nad kvoto iz Priloge VI k Uredbi (ES) št. 1234/2007 in dana na trg Unije v tržnem letu 2011/2012, določi na 211 EUR na tono. Znižana dajatev na presežne zaloge se plača po tem, ko je sprejeta vloga iz člena 2, in preden je izdano dovoljenje iz člena 6.

Člen 2

Vloga za izdajo dovoljenja

1. Proizvajalci sladkorja in izoglukoze zaprosijo za izdajo dovoljenja, da bi lahko uveljavljali pogoje iz člena 1.

2. Vložniki so lahko samo podjetja, ki proizvajajo pesni in trsni sladkor ali izoglukozo, za katere jim je bila podeljena odobritev v skladu s členom 57 Uredbe (ES) št. 1234/2007 in za katere jim je bila v skladu s členom 56 navedene uredbe dodeljena proizvodna kvota za tržno leto 2011/2012.

3. Vsak vložnik lahko v prijavnem obdobju predloži največ eno vlogo za sladkor in eno za izoglukozo.

4. Vloge za izdajo dovoljenja se pošljejo pristojnemu organu države članice, v kateri je bilo podjetju izdano dovoljenje za opravljanje dejavnosti, po telefaksu ali elektronski pošti. Pristojni organi držav članic lahko zahtevajo, da se elektronskim vlogam priloži napredni elektronski podpis v skladu z Direktivo Evropskega parlamenta in Sveta 1999/93/ES (9).

5. Vloga je popolna, če izpolnjuje naslednje pogoje:

(a) navaja: (i) ime, naslov in davčno številko vlagatelja ter (ii) zaprošene količine, izražene v tonah ekvivalenta belega sladkorja in v tonah izoglukoze v suhi snovi, zaokrožene na najbližje celo število;

(b) količine, zaprošene v tem prijavnem obdobju, izražene v tonah ekvivalenta belega sladkorja in v tonah izoglukoze v suhi snovi, ne presegajo 50 000 ton za sladkor in 2 500 ton za izoglukozo;

(c) pri vlogi za sladkor se vložnik obveže, da bo za količino sladkorja iz dovoljenj, izdanih v skladu s členom 6 te uredbe, plačal najnižjo ceno za pesni sladkor iz člena 49 Uredbe (ES) št. 1234/2007;

(d) vloga mora biti napisana v uradnem jeziku ali v enem od uradnih jezikov države članice, v kateri se predloži;

(e) vloga se sklicuje na to uredbo in datum poteka predložitve vlog za zadevno prijavno obdobje, določen v členu 3;

6. Vloge po predložitvi ni mogoče umakniti ali spreminjati, čeprav se zaprošena količina odobri le delno.

Člen 3

Predložitev vlog

1. Prvo obdobje za predložitev vlog se konča 2. maja 2012 ob 12:00 po bruseljskem času.

2. Obdobja za predložitev vlog v drugem prijavnem obdobju in poznejših prijavnih obdobjih začnejo teči prvi delovni dan po izteku prejšnjega obdobja. Končajo se ob 12:00 po bruseljskem času, in sicer 23. maja 2012, 6. junija 2012 in 20. junija 2012.

3. Komisija lahko začasno odloži predložitev vlog za eno ali več prijavnih obdobij.

Člen 4

Posredovanje vlog s strani držav članic

1. Pristojni organi držav članic odločajo o popolnosti vlog na podlagi pogojev iz člena 2. Če se pristojni organi odločijo, da je vloga nepopolna, o tem takoj obvestijo vložnika.

2. Pristojni organ najpozneje v petek Komisiji po telefaksu ali elektronski pošti sporoči popolne vloge, ki so mu bile poslane v predhodnem prijavnem obdobju. Obvestilo ne vsebuje podatkov iz člena 2(5)(a)(i). Države članice, ki ne prejmejo vlog in sta jim bili za tržno leto 2011/2012 dodeljeni kvoti za sladkor ali izoglukozo, Komisiji v istem roku pošljejo vsa obvestila, pri katerih znaša količina nič.

3. Oblika in vsebina obvestil se določita na podlagi vzorcev, ki jih da Komisija na voljo državam članicam.

Člen 5

Presežene omejitve

Če pristojni organi držav članic v informacijah, ki jih sporočijo v skladu s členom 4(2), navedejo, da zaprošene količine presegajo omejitve iz člena 1, Komisija:

(a) določi koeficient dodeljevanja, ki ga države članice upoštevajo pri količinah iz sporočenih vlog za izdajo dovoljenja;

(b) zavrne nesporočene vloge;

(c) prekine obdobje za vložitev vlog.

Člen 6

Izdaja dovoljenj

1. Ne glede na člen 5 pristojni organ deseti delovni dan, ki sledi tednu, v katerem se je prijavno obdobje končalo, izda dovoljenja za vloge, ki jih je Komisiji sporočil v navedenem prijavnem obdobju v skladu s členom 4(2).

2. Države članice Komisiji vsak ponedeljek sporočijo količine sladkorja in/ali izoglukoze, za katere so v predhodnem tednu izdale dovoljenja.

3. Predloga dovoljenja je določena v Prilogi.

Člen 7

Veljavnost potrdil

Dovoljenja so veljavna do konca drugega meseca, ki sledi mesecu izdaje.

Člen 8

Prenosljivost dovoljenj

Pravice in obveznosti iz dovoljenj niso prenosljive.

Člen 9

Poročanje o cenah

Za namene člena 13(1) Uredbe (ES) št. 952/2006 se količina prodanega sladkorja iz dovoljenja, izdanega na podlagi te uredbe, šteje za sladkor iz kvote.

Člen 10

Spremljanje

1. Vložniki mesečnim obvestilom v skladu s členom 21(1) Uredbe (ES) št. 952/2006 dodajo količine, za katere so prejeli dovoljenja v skladu s členom 6 te uredbe.

2. Do 31. oktobra 2012 vsak imetnik potrdila na podlagi te uredbe pošlje pristojnim organom držav članic dokazilo, da so bile vse količine iz njegovega dovoljenja dane na trg Unije. Za vsako tono iz dovoljenja, ki ni bila dana na trg Unije iz drugih razlogov, kot je višja sila, se plača znesek v višini 289 EUR na tono.

3. Države članice Komisiji sporočijo količine, ki niso bile dane na trg Unije.

4. Države članice izračunajo razliko med skupno količino sladkorja in izoglukoze, ki jo je vsak proizvajalec proizvedel nad kvoto, in količinami, ki so jih proizvajalci prodali v skladu z drugim pododstavkom člena 4(1) Uredbe (ES) št. 967/2006 in Izvedbene uredbe (EU) št. 1240/2011, ter jo sporočijo Komisiji. Če so proizvajalčeve preostale količine izvenkvotnega sladkorja ali izvenkvotne izoglukoze manjše od količin, izdanih temu proizvajalcu na podlagi te uredbe, proizvajalec za to razliko plača znesek v višini 500 EUR na tono.

Člen 11

Datum določitve pravice

Za namene člena 2(2) in člena 6(3)(a) Uredbe (ES, Euratom) št. 1150/2000 je datum določitve pravice Unije dan, ko vlagatelji plačajo dajatev na presežne zaloge v skladu s členom 1.

Člen 12

Začetek veljavnosti

Ta uredba začne veljati tretji dan po objavi v Uradnem listu Evropske unije.

Veljati preneha 31. decembra 2012.

Ta uredba je v celoti zavezujoča in se neposredno uporablja v vseh državah članicah. V Bruslju, 27. aprila 2012 Za Komisijo Predsednik José Manuel BARROSO

(1) UL L 299, 16.11.2007, str. 1.

(2) UL L 178, 1.7.2006, str. 39.

(3) UL L 318, 1.12.2011, str. 4.

(4) UL L 318, 1.12.2011, str. 9.

(5) UL L 102, 16.4.2011, str. 8.

(6) UL L 176, 30.6.2006, str. 22.

(7) UL L 163, 23.6.2007, str. 17.

(8) UL L 130, 31.5.2000, str. 1.

(9) UL L 13, 19.1.2000, str. 12.